Predkladacia správa

           Na základe záverov zasadnutia Európskej rady v Essene v  decembri 1994, s cieľom odstrániť rozdielne preferenčné pravidlá v rôznych medzinárodných dohodách, ktoré vytvárali bariéru v obchodovaní, sa pristúpilo k zjednocovaniu pravidiel pôvodu. Dňom 1. januára 1997 sa zaviedli rovnaké preferenčné pravidlá vyplývajúce z dohôd o voľnom obchode alebo  podobných dohôd uzavretých  medzi členskými krajinami Európskej únie,  krajinami  Európskeho združenia voľného obchodu, krajinami Stredoeurópskej dohody o voľnom obchode a pobaltskými krajinami. Tým sa vytvorili  podmienky  na  zavedenie  pan-európskej  kumulácie  pôvodu  tovaru, do zóny ktorej patrí aj Slovenská republika a Česká republika.

Pretože podmienkou fungovania takejto širokej kumulácie je existencia dohôd o voľnom obchode alebo podobných dohôd medzi všetkými zúčastnenými krajinami, navzájom založených na identických pravidlách pôvodu, je nevyhnutné akékoľvek zmeny v pravidlách pôvodu zapracovať do protokolov týkajúcich sa definície pojmu pôvodné výrobky a metód administratívnej spolupráce všetkých príslušných dohôd.

Doterajšie zmeny preferenčných pravidiel pôvodu boli iniciované, prerokované a na expertnej úrovni schválené na zasadnutiach sekcie pre pôvod tovaru Európskej komisie, na ktoré sú okrem členských štátov Európskych spoločenstiev prizývané aj ostatné krajiny zóny pan-európskej kumulácie. Zmeny pravidiel pôvodu tovaru boli následne integrované aj do pôvodnej Dohody medzi vládou Slovenskej republiky a vládou Českej republiky o pravidlách pôvodu tovaru a metódach administratívnej spolupráce z 23. februára 1993, v dôsledku čoho bola táto pôvodná dohoda viackrát pozmenená.

Od 1. januára 2002 sa má začať uplatňovať  modifikácia preferenčných pravidiel pôvodu, najmä z dôvodu zmien Harmonizovaného systému, ktoré nadobudnú platnosť rovnako 1. januára 2002. Na zabezpečenie uvedenej modifikácie aj v rámci protokolu  Dohody medzi vládou SR a vládou ČR o pravidlách pôvodu a metódach administratívnej spolupráce, vykonania lingvistických úprav niektorých ustanovení z dôvodu zlepšenia ich zrozumiteľnosti, ako aj potrebou vydať úplné znenie protokolu obsahujúce predchádzajúce čiastkové zmeny, bol vypracovaný návrh novej dohody vrátane návrhu protokolu a jeho príloh. 

V porovnaní s predchádzajúcimi rokmi sa proces prípravy návrhu oneskoril z dôvodu neukončenia schvaľovacieho procesu zmien protokolov v Európskej komisii v primeranom termíne. Napriek požiadavke kandidátskych krajín, aby bol tento proces ukončený pred 1. októbrom 2001, sa tento termín nepodarilo dodržať. Preto bol návrh protokolu k dohode medzi SR a ČR vypracovaný len na základe predbežného návrhu Európskej komisie, tak ako tomu je napríklad aj v prípade Doplnkového protokolu č. 11 Stredoeurópskej dohody o voľnom obchode (ktorý bol podpísaný dňa 16. 11. 2001 v Bukurešti na sumite premiérov). Riziko, že by sa ešte počas schvaľovania procesu v Európskej komisii udiali zásadné zmeny, je minimálne. 

Na základe uvedených východísk bol spracovaný návrh novej Dohody medzi vládou Slovenskej republiky a vládou Českej republiky, ktorá nahrádza Dohodu medzi vládou Slovenskej republiky a vládou Českej republiky o pravidlách pôvodu a metódach administratívnej spolupráce z 22. februára 1993 s navrhnutým termínom účinnosti dňom 1. januára 2002.  

Uzavretie tejto dohody nemá finančný, ekonomický, enviromentálny vplyv ani vplyv na zamestnanosť.

Navrhovaná zmluvná úprava je v súlade so všeobecne záväznými zásadami medzinárodného práva a so záväzkami z iných platných dohôd.